《送胡计部督饷仪真时二山人将南归》
明代·胡应麟

旌旆遥遥海色开，燕城春雪照离杯。分耕乍息秦兵战，转饷仍离汉使才。

京口云山围省署，广陵花月傍楼台。烟涛极目淮流阻，绝塞谁传锦字回。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。